അജ്മാനില് പുതിയ വാഹന പരിശോധന കേന്ദ്രം തുറന്നു അജ്മാന്: വാഹന പരിശോധനയും ലൈസന്സിങ്ങിനുമായി പുതിയ കേന്ദ്രം അജ്മാനില് ആരംഭിച്ചു. അജ്മാനിലെ അല് ജര്ഫ് ഏരിയയിലെ പൊലീസ് ഡിപ്പാര്ട്മെന്റിന്റെയും സെക്യൂരിറ്റി സര്വിസസ് സപ്പോര്ട്ട് അതോറിറ്റിയുടെയും പരിസരത്താണ് ഫാസ്റ്റ് വെഹിക്കിള് ടെസ്റ്റിങ് ആന്ഡ് ലൈസന്സിങ് സെന്റര് എന്നപേരില് കേന്ദ്രം ആരംഭിച്ചിരിക്കുന്നത്. പൊതുജനങ്ങള്ക്ക് നല്കുന്ന സേവനങ്ങളുടെ ഗുണനിലവാരം ഉയര്ത്തുന്നതിന്റെ ഭാഗമായാണ് പുതിയ കേന്ദ്രം സ്ഥാപിക്കുന്നതെന്ന് അജ്മാന് പൊലീസിലെ വെഹിക്കിള്സ് ആന്ഡ് ഡ്രൈവേഴ്സ് ലൈസന്സിങ് വിഭാഗം ഡയറക്ടര് കേണല് സുല്ത്താന് ഖലീഫ ബിന് ഹരേബ് പറഞ്ഞു. ഉപഭോക്തൃ സന്തോഷത്തിനായി ഗുണനിലവാരമുള്ളതും മികച്ചതുമായ സേവനങ്ങള് ഈ കേന്ദ്രം നല്കുമെന്നും അദ്ദേഹം പറഞ്ഞു. വാഹനങ്ങളുടെ പരിശോധന സേവനവും രജിസ്ട്രേഷനും വാഹന ലൈസന്സുകളുടെ പുതുക്കലും ഇവിടെ ഒരുക്കിയിട്ടുണ്ടെന്ന് അദ്ദേഹം കൂട്ടിച്ചേര്ത്തു. ലൈറ്റ്, മീഡിയം വാഹനങ്ങള്ക്കും മോട്ടോര് സൈക്കിളുകള്ക്കുമായി മൂന്ന് പരിശോധന പാതകളോടെയാണ് ഇവിടെ കേന്ദ്രം പ്രവര്ത്തിക്കുന്നത്. കൂടാതെ മാനദണ്ഡങ്ങള്ക്ക് അനുസൃതമായി കൃത്യമായ പരിശോധന ഉറപ്പാക്കുന്നതിന് ആവശ്യമായ ഏറ്റവും പുതിയ ഉപകരണങ്ങളും ഇവിടെ സജ്ജീകരിച്ചിട്ടുണ്ട്. രജിസ്ട്രേഷന്, പരിശോധന സേവനങ്ങള്ക്കൊപ്പം ഇന്ഷുറന്സ് സേവനങ്ങള്, ഗതാഗത നിയമലംഘനങ്ങള്ക്ക് പിഴയടക്കുന്നതിനും വിദേശത്തേക്ക് കയറ്റി അയക്കുന്നതിനുമുള്ള പരിശോധന, ഉടമസ്ഥാവകാശം കൈമാറല്, വാഹന പുതുക്കല് ഇടപാട്, നഷ്ടപ്പെട്ട ഉടമസ്ഥാവകാശം പുതുക്കിനല്കല് തുടങ്ങിയ സേവനങ്ങള് ഈ കേന്ദ്രത്തില് നടക്കുമെന്ന് അദ്ദേഹം കൂട്ടിച്ചേര്ത്തു. വാഹന ഉടമക്ക് വാഹനത്തില്നിന്ന് ഇറങ്ങാതെ തന്നെ പരിശോധന നടപടിക്രമങ്ങള് നടത്താനാകുമെന്നതിനാല്, കേന്ദ്രത്തിലെ വാഹന പരിശോധനയും ലൈസന്സിങ് പ്രക്രിയയും വളരെ വേഗത്തിലാണ് നടക്കുന്നത്.